RÅDETS FORORDNING (EF) Nr. 2200/97 af 30. oktober 1997 om sanering af EF-produktionen af æbler, pærer, ferskner og nektariner

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

EF-markedet for æbler, pærer, ferskner og nektariner er fortsat præget af for stort udbud; denne situation gør det berettiget på ny at anvende de saneringsforanstaltninger for EF-produktionen, der blev iværksat for produktionsårene 1990/91 til 1994/95, for så vidt angår æbler, og for produktionsåret 1995, for så vidt angår ferskner og nektariner, idet foranstaltningerne udvides til også at omfatte pærer;

de arealer, der kan omfattes af sanering, bør begrænses og mindre produktive plantager udelukkes; disse arealer bør fordeles på medlemsstaterne på grundlag af hver medlemsstats plantager, produktion og tilbagekøb; fordelingen bør kunne ændres for at opnå den størst mulige rydning; det bør desuden tillades medlemsstaterne at fastlægge områder og betingelser for saneringen for at undgå, at den forstyrrer visse områders økonomiske og økologiske ligevægt;

engangspræmiens størrelse bør fastsættes under hensyntagen til såvel omkostningerne ved rydningen som indkomsttabet for producenten;

rydningspræmien tager sigte på at opfylde målsætningerne i traktatens artikel 39; saneringen bør finansieres af Den Europæiske Udviklings- og Garantifond for Landbruget (EUGFL), Garantisektionen -

UDSTEDT FØLGENDE FORORDNING:

Artikel 1

1. Fællesskabets producenter af æbler, pærer, ferskner og nektariner (herunder blodferskner) modtager efter ansøgning og på betingelserne i denne forordning en engangspræmie for rydning af æbletræer, bortset fra træer med æbler til fremstilling af æblecider eller æblesaft, pæretræer, bortset fra træer med pærer til fremstilling af pærecider eller pæresaft, ferskentræer og nektarintræer for produktionsåret 1997/98.

2. Rydningspræmien ydes for rydning af et areal på højst 10 000 ha pr. produktgruppe, æbler og pærer på den ene side og ferskner og nektariner på den anden side, fordelt således:

>TABELPOSITION>

Kommissionen kan ændre ovenstående fordeling efter proceduren i artikel 6 for at opnå det størst mulige areal, der kan ydes rydningspræmie for, inden for det maksimumsareal, der er fastsat i første afsnit.

3. Medlemsstaterne

- udpeger de områder, hvor rydningspræmien ydes, på grundlag af økonomiske og økologiske kriterier

- fastsætter betingelser for bl.a. at sikre de pågældende områders økonomiske og økologiske ligevægt

- kan på grundlag af objektive kriterier, der er udarbejdet i forståelse med Kommissionen, udpege prioriterede producentkategorier.

De meddeler Kommissionen disse områder, betingelser og i givet fald kriterier, så snart de er vedtaget eller udpeget.

En medlemsstat kan undlade at udpege områder. I så fald meddeler de Kommissionen dette inden for en måned efter denne forordnings ikrafttræden.

Artikel 2

1. Rydningspræmien ydes mod modtagerens skriftlige tilsagn om:

a) at rydde hele eller en del af sin æble-, pære-, fersken- eller nektarinplantage i én omgang inden en dato, der fastsættes efter proceduren i artikel 6, idet det ryddede areal mindst skal være 0,5 ha for æble- og pæretræer og mindst 0,4 ha for fersken- og nektarintræer

b) i overensstemmelse med bestemmelser, der vedtages efter proceduren i artikel 6, ikke at plante æbletræer, pæretræer, ferskentræer og nektarintræer.

2. Ved anvendelse af denne forordning forstås for hver af de to produktgrupper, der er omhandlet i artikel 1, stk. 2, ved »plantage« bedriftens samlede marker, der er beplantet med mindst 300 træer pr. ha. Denne mindste beplantningstæthed er dog 150 træer pr. ha for marker beplantet med æbletræer af arten Annurca.

Artikel 3

Rydningspræmiens størrelse fastsættes under hensyntagen til bl.a. rydningsomkostningerne og indkomsttabet for de producenter, der har foretaget rydning.

Artikel 4

Medlemsstaterne kontrollerer, om modtageren af rydningspræmien har overholdt de i artikel 2 omhandlede tilsagn. De træffer fornødne supplerende foranstaltninger bl.a. for at sikre overholdelsen af bestemmelserne i denne ordning. De meddeler Kommissionen de trufne foranstaltninger.

Artikel 5

Foranstaltningerne i denne forordning anses for markedsregulerende foranstaltninger som omhandlet i artikel 3 i Rådets forordning (EØF) nr. 729/70 af 21. april 1970 om finansiering af den fælles landbrugspolitik (3). De finansieres af EUGFL, Garantisektionen.

Artikel 6

Rydningspræmiens størrelse samt gennemførelsesbestemmelserne til denne forordning vedtages efter proceduren i artikel 46 i Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager (4).

Artikel 7

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 30. oktober 1997.

På Rådets vegne

F. BODEN

Formand

(1) EFT C 124 af 21. 4. 1997, s. 26.

(2) Udtalelse afgivet den 24. oktober 1997 (endnu ikke offentliggjort i EFT).

(3) EFT L 94 af 28. 4. 1970, s. 13. Forordningen er senest ændret ved forordning (EF) nr. 1287/95 (EFT L 125 af 8. 6. 1995, s. 1).

(4) EFT L 297 af 21. 11. 1996, s. 1.